CELEX: C2006/022/37
Language: el
Date: 2006-01-28 00:00:00
Title: Υπόθεση T-415/05: Προσφυγή της  25ης Νοεμβρίου 2005  — Ελληνική Δημοκρατία κατά Επιτροπής

28.1.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 22/19
            
         Προσφυγή της 25ης Νοεμβρίου 2005 — Ελληνική Δημοκρατία κατά Επιτροπής
   (Υπόθεση T-415/05)
   (2006/C 22/37)
   Γλώσσα διαδικασίας: ελληνική
   Διάδικοι
   
      Προσφεύγουσα: Ελληνική Δημοκρατία [Εκπρόσωποι: Αικ. Σαμώνη, Π. Μυλωνόπουλος]
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   
               —
            
            
               Να ακυρωθεί η απόφαση της Επιτροπής Ε(2005) 2706 τελ. της 14-9-05, καθ'ολοκληρίαν άλλως μερικώς.
            
         
               —
            
            
               Να καταδικαστεί η Επιτροπή στην εν γένει δικαστική δαπάνη.
            
         Ισχυρισμοί και κύρια επιχειρήματα
   Στα πλαίσια της ιδιωτικοποίησης της ελληνικής κρατικής αεροπορικής εταιρείας «Ολυμπιακή Αεροπορία» τέθηκε σε λειτουργία η νέα εταιρία, «Ολυμπιακές Αερογραμμές» («ΝΟΑ»), η οποία ανέλαβε το πτητικό έργο, ενώ στην «Ολυμπιακή Αεροπορία-Υπηρεσίες Α.Ε.» («ΟΑ»), όπως μετονομάστηκε η παλαιά εταιρία, παρέμειναν όλες οι άλλες δραστηριότητες, κυρίως η επίγεια εξυπηρέτηση, συντήρηση και επισκευές αεροσκαφών. Με την προσβαλλόμενη απόφαση η Επιτροπή διαπίστωσε την καταβολή προς την ΝΟΑ και την ΟΑ κρατικών ενισχύσεων ασυμβίβαστων προς τη συνθήκη εξαιτίας:
   
               —
            
            
               καταβολής εκ μέρους της ΝΟΑ για την υπεκμίσθωση αεροσκαφών, μισθωμάτων κατώτερων από τα καταβαλλόμενα για κύριες χρηματοδοτικές μισθώσεις, επί ζημία του ελληνικού Δημοσίου και της ΟΑ,
            
         
               —
            
            
               υπερεκτίμησης της αξίας των στοιχείων του ενεργητικού των ΝΟΑ κατά το χρόνο της σύστασης της,
            
         
               —
            
            
               χορήγησης μετρητών στην ΟΑ από το ελληνικό Δημόσιο και πληρωμή από το τελευταίο, αντί της ΟΑ, ορισμένων δόσεων δανείου και μισθωμάτων χρηματοδοτικών μισθώσεων,
            
         
               —
            
            
               επίδειξης από το ελληνικό Δημόσιο προς την ΟΑ συνεχούς ανοχής ως προς τις οφειλές φόρων και εισφορών κοινωνικής ασφάλισης.
            
         Με την προσφυγή της η Ελλάδα αμφισβητεί καταρχήν το σκέλος της απόφασης που αναφέρεται στα μισθώματα των αεροσκαφών που καταβάλει η ΝΟΑ. Υποστηρίζει ότι δεν υπάρχει κρατική ενίσχυση και ότι συνεπώς η προσβαλλομένη απόφαση παραβιάζει το άρθρο 87 (1) ΕΚ. Σύμφωνα με την Ελλάδα, τόσο η ΟΑ όσο και το ελληνικό Δημόσιο έδρασαν όπως θα δρούσε κάθε συνετός ιδιώτης, ενώ εξάλλου τα μισθώματα που καταβάλει η ΝΟΑ είναι αντίστοιχα με τις τιμές της αγοράς. Στο ίδιο πλαίσιο, η Ελλάδα επικαλείται παράβαση της υποχρέωσης αιτιολογίας της προσβαλλομένης απόφασης.
   Σε ό,τι αφορά το σκέλος της απόφασης που αναφέρεται στην αξία των στοιχείων του ενεργητικού της ΝΟΑ, η Ελλάδα εκτιμά ότι η Επιτροπή έχει προβεί σε προδήλως λανθασμένη εκτίμηση αναφορικά με την ποσοτικοποίηση των στοιχείων του ενεργητικού της ΟΑ που μεταφέρθηκαν στη ΝΟΑ και ότι τα σχετικά συμπεράσματα της Επιτροπής πάσχουν από έλλειψη αιτιολογίας. Σε κάθε περίπτωση, η Ελλάδα θεωρεί ότι έλλειψη αιτιολογίας υπάρχει και ως προς το σκέλος της προσβαλλομένης απόφασης που αφορά στη μη ύπαρξη των προϋποθέσεων ενίσχυσης διάσωσης και εφαρμογής του άρθρου 87 (3) ΕΚ και επικαλείται επιπλέον εσφαλμένη νομική εκτίμηση της Επιτροπής ως προς το σημείο αυτό.
   Αναφερόμενη στην πληρωμή από το ελληνικό Δημόσιο ορισμένων δόσεων δανείου και μισθωμάτων χρηματοδοτικών μισθώσεων, η Ελλάδα επισημαίνει ότι προέβη σ'αυτές τις πληρωμές λόγω ευθύνης της ως εγγυήτριας, με βάση εγγυήσεις που είχαν δοθεί πριν την έκδοση προηγούμενης σχετικής απόφασης της Επιτροπής, από την οποία και καλύπτονται. Σύμφωνα με την Ελλάδα, μετά την πληρωμή των εν λόγω ποσών ακολουθήθηκε η διαδικασία που προβλέπεται στο Ελληνικό δίκαιο για την αναγκαστική είσπραξή τους από την ΟΑ. Στη βάση αυτών των ισχυρισμών η Ελλάδα επικαλείται έλλειψη επαρκούς αιτιολόγησης της προσβαλλομένης απόφασης, η οποία, κατά την Ελλάδα, καταλήγει σε προδήλως εσφαλμένη νομική εκτίμηση.
   Σε ό,τι αφορά το σκέλος της απόφασης που καταλήγει στο συμπέρασμα ότι η ΝΟΑ αποτελεί διάδοχο της ΟΑ η Ελλάδα παραθέτει μία σειρά επιχειρημάτων για να αντικρούσει την κρίση της Επιτροπής και επικαλείται, σ'αυτή τη βάση, παράβαση των άρθρων 87 (1) και 88 (2) ΕΚ καθώς και έλλειψη αιτιολογίας.
   Η Ελλάδα επικαλείται ακόμη παραβίαση του δικαιώματος ακροάσεως καθώς και της αρχής της χρηστής διοίκησης, επειδή θεωρεί ότι δεν της δόθηκε η δυνατότητα να καταθέσει τις απόψεις της σχετικά με τη μελέτη των ανεξαρτήτων εμπειρογνωμόνων που είχε προσλάβει η Επιτροπή. Τέλος, επικαλείται παραβίαση της αρχής της αναλογικότητας και έλλειψη αιτιολογίας, επειδή η ανάκτηση ενισχύσεων για το διάστημα 2002 έως 2004 ζητείται με την προσβαλλομένη απόφαση και από τη ΝΟΑ, που όμως άρχισε να λειτουργεί μόλις την 11/12/2003.